Peter Skaarup (DF), 2012-01-31:
Tak for en interessant debat.
Jeg tror ikke, det bliver den sidste, vi kommer til at have i Folketinget om grænsekontrol.
Om ikke andet er der sikkert nogle i de andre lande, der finder på noget, vi også skal diskutere omkring emnet her i Folketinget. Jeg har her i anden runde taget en artikel fra Jyllands-Posten den 12. maj med herop.
Jeg tror egentlig, den giver et meget godt billede af, hvad der er sket.
Jeg spurgte i starten af debatten om, hvad det egentlig var, der skete fra 2009, hvor den nuværende statsminister sagde, at det var meget vigtigt, at man kom tilbage til tiden før Schengen og genindførte grænsekontrollen, og op til nu, hvor vi sidder med en rød regering, der faktisk har besluttet sig for at fjerne den permanente toldkontrol, som skulle have været et plaster på såret i forhold til vores Schengenmedlemskab.
Jeg vil komme med et citat fra transportminister Henrik Dam Kristensen, der på det tidspunkt var integrationsordfører for Socialdemokraterne.
Han sagde nemlig på det tidspunkt: »Jeg bor ikke langt fra grænsen, og jeg kan se, at østeuropæiske bander har for let ved at komme ind og ud af landet. Så det er godt, at der nu er kommet en aftale om mere kontrol.«
Han sagde videre: »Mere kontrol er godt for at standse kriminaliteten, og den bliver ikke rullet tilbage.«
Det var et meget godt valgløfte; det holdt bare ikke.
Lidt længere nede i artiklen kommer vi til De Radikale.
De ryster på hovedet over de her udtalelser fra Socialdemokraternes ordfører på det tidspunkt og siger så: »Vi vil rulle så meget som muligt tilbage og bruge pengene på mere uddannelse.« Det siger hr. Morten Østergaard, som på det tidspunkt var repræsentant for De Radikale og næstformand for partiet.
Jeg tror egentlig, det er et meget godt billede af, hvad der er sket.
Socialistisk Folkeparti, altså SF, og Socialdemokraterne syntes egentlig, at det, som regeringen, den gamle regering, og Dansk Folkeparti, havde lavet, var vældig godt, og så havde vi De Radikale og ikke mindst Enhedslisten, som parlamentarisk grundlag, der syntes, det var noget forfærdeligt noget; ja, det var faktisk noget, der ville stoppe – jeg tror, hr. Frank Aaen sagde stoppe – flygtninges mulighed for at komme til Danmark, og at det var det, Dansk Folkeparti var ude efter.
Det er det, der er sket.
Det har jeg fundet ud af her under debatten, plus at Danmark jo skulle have EU-formandskabet den 1. januar, og her var det altså utrolig vigtigt for vores statsminister, at man kunne sige til den højhellige Barroso, kommissionsformanden, at vi nu sandelig har fjernet det, som det forfærdelige Dansk Folkeparti havde sørget for vi havde fået, nemlig den permanente toldkontrol.
Vel vidende at alle de andre lande har nogenlunde det samme, var det i hvert fald vigtigt for Danmark at sige.
Når det er vigtigt med grænsekontrol, er det på grund af kriminalitetsudviklingen, og det er jo facts, og det vil hverken justitsministeren eller skatteministeren eller nogen af ordførerne anerkende.
Det er heller ikke noget, som en som kommentatoren Marlene Wind vil anerkende. Hvis vi kigger på antallet af sigtede østeuropæere i Danmark i perioden fra 2006 frem til 2010, vil vi se, at der er sket en voldsom stigning, specielt i antallet, der kommer fra Rumænien, men også fra Litauen og fra Bulgarien.
Præcis derfra kommer potentielle indbrudstyve, hjemmerøvere, folk, der med forholdsvis få midler, som de kan få ved hjælp af kriminalitet, foretager sig rigtig alvorlige ting.
Det er det, danskerne er rigtig, rigtig trætte af, og det er også derfor, der er en meget, meget stor opbakning bag en grænsekontrol her i landet.
Derfor forstår jeg heller ikke, at regeringen ikke vil se det i øjnene og heller ikke vil høre på de facts og faktuelle oplysninger fra Skatteministeriets egen opgørelse og justitsministerens svar, som er kommet i dag.
Man vil simpelt hen ikke anerkende, at der har været store resultater.
Det nærmeste, vi kom, var, da den radikale ordfører medgav, at det faktisk havde haft en virkning.
Men hvorfor vil man ikke det?
Hvorfor ikke sige rent ud, at grænsekontrol har en effekt, og at grænsekontrol er man nødt til at lave i et moderne samfund med fri indvandring ind over grænserne uden den gammeldags grænsekontrol mellem landene i EU?
Det er nødvendigt, og det er det, der skal til, og det undrer mig, at man ikke bare anerkender det en gang for alle.
Essensen af hele det her spørgsmål er, at det er meget nemmere at kontrollere indvandring, at kontrollere kriminalitet, at kontrollere narkotikaindsmugling på grænsen, i stedet for at man skal til at fare land og rige rundt inde i landet, hvor det er gået galt.
Men tak for en udmærket debat.
Det, der står tilbage, er, at det her spørgsmål vil blive debatteret igen og igen, og at Danmark på et eller andet tidspunkt bliver nødt til at lave det, som den tidligere regering og Dansk Folkeparti havde lavet, eller noget, der er bedre, fordi vi vil komme til at se, at den grænseoverskridende kriminalitet bliver værre og værre.